בית מדרש דרך חיים

בית מדרש דרך חיים (ישיבת דרך חיים) היא ישיבת ההסדר החרדית הראשונה בישראל. הישיבה מיועדת לתלמידים מרקע חרדי וחרדי מודרני, בוגרי ישיבות קטנות ובוגרי ישיבות תיכוניות חרדיות (ישיבת מערבא, ישיבת היישוב החדש, ישיבת נהורא ועוד). הישיבה שוכנת בגן יבנה ובראשה עומד הרב כרמי ישראל גרוס לצד המנכ"ל יוסי לוי.

הישיבה מכשירה נוער חרדי לעולמות ההייטק מדעי המחשב והנדסה, לצד שירות משמעותי בצה"ל ומאפשרת לו להשתלב לאחר השחרור בשוק התעסוקה, בעיקר בתחום ההייטק.

היסטוריה
הישיבה הוקמה בשנת 2013 על ידי הרב כרמי גרוס ומנכ”ל הישיבה רמי ליבר ביוזמה משותפת עם משרד הביטחון ומשרד החינוך. מתקיימים בה סדרי לימוד כמקובל בישיבות הגבוהות, יחד עם לימודים אקדמיים-טכנולוגיים.

בתחילת דרכה הישיבה פעלה בירושלים במרכז האקדמי לב. בהמשך עברה לגן יבנה, והחלה בשיתוף פעולה עם השלוחה החרדית של המכללה האקדמית אשקלון.

בראשית דרכה תלמידי הישיבה למדו קורסים טכנולוגיים ולאחר מכן השתלבו בצה"ל ביחידה 8200, יחידה 81, אופק (בית התוכנה של חיל האוויר), החטיבה הטכנולוגית של זרוע היבשה ועוד.

נכון לתשפ"א לומדים בישיבה כ-150 תלמידים, מחציתם בישיבה ומחציתם בשירות צבאי.

מסלול הישיבה הוא בן 5 שנים. בשלוש השנים הראשונות התלמידים נמצאים בישיבה ומשלבים לימודי קודש ולימודי טכנולוגיה, לאחר מכן מתגייסים למשך שנתיים לשירות ביחידות טכנולוגיות (מיעוט בוחר לשרת ביחידות קרביות חרדיות, כדוגמת הפלוגות החרדיות ב"גבעתי" ובצנחנים).

בשלב השני של הישיבה התקיימו שלושה מסלולי לימוד אקדמיים בשיתוף עם המכללה האקדמית אשקלון. רוב התלמידים בחרו ללמוד תואר ראשון במדעי המחשב (.B.Sc) בהתמחות סייבר, חלקם למדו כלכלה או עבודה סוציאלית.

למשך תקופה קצרה בשנת תשפ”ג, עזב הרב גרוס את הישיבה והרבנים יעבץ ורוזנבלום תפסו את מקומו. במקביל חזרה הישיבה למסלול שהיה בתחילתה - תעודה אקדמית ולא תואר.

הישיבה שומרת על קשר עם התלמידים במהלך השירות ולאחר סיום המסלול.

תלמידים המגיעים מישיבות תיכוניות חרדיות ולהם בגרות מלאה משתלבים כבר בשנה הראשונה בלימודים האקדמיים. תלמידים המגיעים ללא בגרות משתלבים בשנה הראשונה בלימודי מכינה קדם אקדמית והחל מהשנה השנייה הם נכנסים ללימודי התעודה.

צוות
ראש הישיבה:

מאז הקמתה עמד בראשות הישיבה הרב כרמי גרוס. למד בישיבות לייקווד, היכל התורה ואיתרי. בהמשך למד תואר ראשון בהיסטוריה יהודית ותלמוד ותואר שני בפילוסופיה של החינוך. שימש כר"מ, מחנך וראש ישיבה במספר ישיבות בארצות הברית וקנדה, היה ממקימי ישיבת מערבא.

ר"מים ומנהל חינוכי:

הרב יצחק מאיר יעבץ – ר"מ. למד בישיבות פוניבז', בריסק, קול ירושלים ומיר. שימש כרב צבאי בחיל המודיעין ועוד, בעל הסמכה לרבנות עיר מטעם הרבנות הראשית.

הרב נתי עמאר - מנהל חינוכי ור"מ.

הרב יוסף נתן מילר - ר"מ. הרב מילר, בוגר ישיבות תורת רפאל, חברון ומיר, הוא תלמיד חכם ופילוסוף הידוע בשיעוריו המיוחדים על מחשבת ההלכה ומחשבת ישראל.

קישורים חיצוניים

 הרב יצחק מאיר יעבץ, "לדרכה של ישיבת ההסדר החרדית 'דרך חיים'", המעין ס [א] (תשרי תש"פ), עמ' 308–311.

ישיבות הסדר
ישיבות חרדיות בישראל